title: Decizia (UE) 2018/672 a Comisiei din 15 decembrie 2016 privind schema de ajutor național pe termen lung pentru agricultură în regiunile nordice ale Finlandei [notificată cu numărul C(2016) 8419]

text:
               3.5.2018

               RO

               Jurnalul Oficial al Uniunii Europene

               L 113/10

         DECIZIA (UE) 2018/672 A COMISIEI
   din 15 decembrie 2016
   privind schema de ajutor național pe termen lung pentru agricultură în regiunile nordice ale Finlandei

         [notificată cu numărul C(2016) 8419]

   (Numai textele în limbile finlandeză și suedeză sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Actul de aderare la Uniunea Europeană a Austriei, Finlandei și Suediei, în special articolul 142,
   întrucât:

               (1)

               Prin Decizia 95/196/CE (1), Comisia a aprobat schema de ajutor național pe termen lung pentru agricultură în regiunile nordice ale Finlandei („schema de ajutor nordic”), astfel cum a fost notificată de Finlanda în temeiul articolului 143 din Actul de aderare în vederea autorizării în temeiul articolului 142 din Actul de aderare. Decizia 95/196/CE a fost înlocuită prin Decizia C(2009) 3067 a Comisiei din 30 aprilie 2009 (2). Respectiva decizie a fost revizuită cel mai recent prin Decizia C(2015) 2790 a Comisiei din 30 aprilie 2015.

               (2)

               La 12 octombrie 2015, Finlanda a propus Comisiei modificarea Deciziei C(2009) 3067 pentru a simplifica administrarea schemei și pentru a lua în considerare modificările politicii agricole comune, precum și evoluțiile economice ale agriculturii din regiunile nordice ale Finlandei. Prin scrisoarea din 8 iunie 2016, Finlanda a modificat propunerea și a transmis informații suplimentare privind producția agricolă în regiunile sale nordice.

               (3)

               Având în vedere modificările rezultate la Decizia C(2009) 3067 și numărul de modificări precedente, este adecvat să se înlocuiască respectiva decizie cu o nouă decizie.

               (4)

               Ajutorul național pe termen lung menționat la articolul 142 din Actul de aderare este menit să asigure menținerea activității agricole în regiunile nordice, astfel cum sunt stabilite de către Comisie.

               (5)

               Ținând seama de factorii menționați la articolul 142 alineatele (1) și (2) din actul de aderare, ajutorul național prevăzut la articolul respectiv ar trebui să fie limitat la zonele care sunt situate la nord de paralela 62 sau în apropierea acesteia și care sunt afectate de condiții climatice comparabile care determină ca activitatea agricolă să fie deosebit de dificilă. Municipalitatea (kunta) ar trebui să fie aleasă ca unitate administrativă relevantă, inclusiv municipalitățile care sunt înconjurate de alte municipalități din cadrul acestor zone, chiar dacă nu prezintă aceleași caracteristici.

               (6)

               Pentru a facilita administrarea schemei și pentru a o coordona cu sprijinul acordat în temeiul Regulamentelor (UE) nr. 1305/2013 (3) și (UE) nr. 1307/2013 ale Parlamentului European și ale Consiliului (4), precum și cu schemele de ajutor național, este adecvat să se includă în zonele care beneficiază de ajutor în temeiul prezentei decizii aceleași municipalități ca cele care aparțin zonei delimitate în conformitate cu articolul 32 alineatul (2) al doilea paragraf din Regulamentul (UE) nr. 1305/2013 în Programul de dezvoltare rurală pentru Finlanda continentală 2014-2020.

               (7)

               Perioada de referință în raport cu care trebuie examinate evoluția producției agricole și nivelul de sprijin global, folosind statisticile naționale disponibile ca bază, ar trebui să rămână aceleași ca în Decizia C(2009) 3067 și să acopere anii 1991, 1992 și 1993 în ceea ce privește producția agricolă.

               (8)

               În conformitate cu articolul 142 din Actul de aderare, cuantumul total al ajutorului acordat ar trebui să fie suficient pentru a menține activitatea agricolă în regiunile nordice ale Finlandei, însă nu poate conduce la o situație în care sprijinul global depășește nivelul sprijinului din cursul unei perioade de referință anterioare aderării. Prin urmare, este necesar să se ia în considerare ajutorul pentru venit din cadrul politicii agricole comune atunci când se stabilește nivelul maxim admisibil de ajutor în temeiul articolului respectiv. Pe baza datelor din 2016, cuantumul maxim anual al ajutorului ar trebui să fie stabilit la 563,9 milioane de euro, calculat ca medie pe o perioadă de 5 ani, începând de la 1 ianuarie 2017 până la 31 decembrie 2021.

               (9)

               Pentru a simplifica schema de ajutor nordic și pentru a permite Finlandei să aibă flexibilitate în ceea ce privește direcționarea ajutorului către diferite sectoare de producție, asigurând în același timp o distribuire echilibrată a ajutorului între sectoare, cuantumul mediu maxim anual al ajutorului ar trebui împărțit între categoriile de ajutor: creșterea animalelor, producția agricolă vegetală și alte ajutoare nordice. Pentru producția de lapte de vacă, este oportun să se stabilească un cuantum mediu maxim anual separat al ajutorului, ceea ce este suficient pentru a menține producția în regiunile nordice ale Finlandei.

               (10)

               Ajutorul ar trebui acordat în fiecare an pe baza factorilor de producție (cum ar fi unitățile vită mare și ha) în limitele totale stabilite prin prezenta decizie.

               (11)

               Ajutorul pentru reni ar trebui acordat pe cap de animal și limitat la numărul tradițional de reni din regiunile nordice ale Finlandei. Pentru depozitarea bacelor și a ciupercilor sălbatice, ar trebui să se permită plata ajutorului pe kg, iar în ceea ce privește transportul laptelui și al cărnii, precum și serviciile indispensabile pentru creșterea animalelor, în funcție de costurile suportate, cu deducerea oricărei alte plăți din fonduri publice care acoperă aceleași costuri.

               (12)

               Pentru lapte de vacă, ar trebui să se permită plata ajutorului la kg/lapte pentru a menține un stimulent pentru o producție rațională.

               (13)

               Din datele finlandeze privind veniturile agricole reiese că ele prezintă o volatilitate anuală considerabilă în regiunile nordice, în special începând cu 2008. Pentru a permite reacții prompte la fenomenul de volatilitate și pentru a menține activitățile agricole în regiunile nordice ale Finlandei, este adecvat să se permită Finlandei să stabilească, pentru fiecare an calendaristic, cuantumul ajutorului per sector în cadrul unei categorii de ajutoare și per unitate de producție.

               (14)

               În acest sens, Finlanda ar trebui să diferențieze ajutoarele acordate în regiunile sale nordice și să stabilească cuantumurile anuale ale ajutoarelor în funcție de gravitatea handicapurilor naturale și de alte criterii obiective, transparente și justificate legate de obiectivele stabilite la articolul 142 alineatul (3) al treilea paragraf din Actul de aderare și anume, menținerea producției și prelucrării primare tradiționale adaptate în mod special la condițiile climatice ale regiunilor în cauză, îmbunătățirea structurilor de producție, de comercializare și de prelucrare a produselor agricole, facilitarea eliminării produselor menționate și asigurarea protecției mediului înconjurător și a conservării mediului rural.

               (15)

               Pentru a asigura plăți regulate pe parcursul anului calendaristic, Finlanda ar trebui să aibă posibilitatea de a efectua plata ajutorului pentru un anumit an utilizând plățile în avans pe baza estimărilor inițiale ale numărului de factori de producție și de unități de producție și să facă plata ajutorului pentru producția de lapte în tranșe lunare, în funcție de producția efectivă.

               (16)

               Supracompensarea producătorilor ar trebui să fie evitată prin recuperarea plăților necuvenite până la data de 1 iunie a anului următor.

               (17)

               În conformitate cu articolul 142 alineatul (2) din Actul de aderare, ajutorul acordat în temeiul prezentei decizii nu ar trebui să conducă la o creștere a producției globale peste nivelul producției tradiționale în zona vizată de schema de ajutor nordic.

               (18)

               Prin urmare, este necesar să se stabilească un număr maxim anual de factori de producție eligibili pentru fiecare categorie de ajutoare, inclusiv un maximum separat pentru numărul de vaci de lapte, la un nivel egal cu sau mai mic decât cel din perioadele de referință.

               (19)

               În ceea ce privește numărul de vaci de lapte, ar trebui să se țină seama de evoluția cantității produse pe factor de producție de la perioadele de referință. Prin urmare, numărul maxim eligibil de vaci de lapte ar trebui să fie stabilit pe baza producției medii pe cap de vacă în perioada cuprinsă între 2004 și 2013.

               (20)

               Ajutorul pentru creșterea, prelucrarea și comercializarea renilor ar trebui acordat astfel încât să se evite supracompensarea împreună cu ajutorul acordat în conformitate cu articolul 213 din Regulamentul (UE) nr. 1308/2013 al Parlamentului European și al Consiliului (5).

               (21)

               În ceea ce privește producția agricolă vegetală, pentru a permite o anumită flexibilitate în utilizarea terenurilor agricole între diferite sectoare de producție, suprafața maximă permisă ar trebui să fie de 944 300 ha, stabilită în anexa II la Decizia C(2009) 3067, astfel cum a fost modificată prin Decizia C(2015) 2790, care poate include maximum 481 200 ha de pășune.

               (22)

               Pentru culturile din sere, suprafața maximă permisă ar trebui să fie stabilită la 203 ha, care corespunde suprafeței tradiționale de producție în regiunile nordice ale Finlandei.

               (23)

               În cazul în care numărul de factori de producție dintr-o categorie depășește numărul maxim într-un anumit an, numărul de factori de producție eligibili ar trebui să fie redus cu un număr corespunzător de factori de producție în anul calendaristic următor anului în care valoarea maximă a fost depășită.

               (24)

               În conformitate cu articolul 143 alineatul (2) din Actul de aderare, Finlanda trebuie să furnizeze Comisiei informații cu privire la punerea în aplicare și la efectele ajutorului. Pentru a evalua mai bine efectele pe termen lung ale ajutorului și pentru a stabili nivelurile ajutoarelor ca medie pe 5 ani, este adecvat să se raporteze cu privire la efectele socioeconomice ale ajutorului la fiecare cinci ani și să se prezinte rapoarte anuale care să conțină informațiile financiare și alte informații referitoare la punerea în aplicare care sunt necesare pentru a se asigura respectarea condițiilor prevăzute în prezenta decizie.

               (25)

               Finlanda ar trebui să garanteze faptul că se aplică măsuri adecvate de control în ceea ce privește beneficiarii ajutorului. Pentru a asigura eficacitatea respectivelor măsuri și transparența în punerea în aplicare a schemei, măsurile de control respective ar trebui să fie, pe cât posibil, aliniate la cele aplicate în cadrul politicii agricole comune.

               (26)

               Prin urmare, Decizia C(2009) 3067 ar trebui abrogată,

         ADOPTĂ PREZENTA DECIZIE:
   Articolul 1
   Ajutor autorizat
   (1)   De la 1 ianuarie 2017 până la 31 decembrie 2021, Finlanda este autorizată să pună în aplicare schema de ajutor pe termen lung pentru agricultură în regiunile sale nordice care cuprind unitățile municipale (kunta) enumerate în anexa I.
   (2)   Cuantumul total al ajutorului acordat nu poate depăși 563,9 milioane EUR într-un an calendaristic, din care o sumă maximă de 216,9 milioane EUR este destinată producției de lapte de vacă. Sumele respective sunt considerate ca medii anuale din ajutorul acordat în perioada de cinci ani calendaristici care intră sub incidența prezentei decizii.
   (3)   Categoriile de ajutoare și sectoarele de producție pentru fiecare categorie, cuantumurile medii maxime anuale permise pentru fiecare categorie de ajutoare, calculate așa cum se prevede la alineatul (2), precum și numărul maxim anual de factori de producție eligibili pentru fiecare categorie de ajutoare figurează în anexa II.
   (4)   Ajutorul se acordă pe baza factorilor de producție eligibili, după cum urmează:

               (a)

               per unitate vită mare pentru creșterea animalelor;

               (b)

               per hectar pentru producția agricolă vegetală;

               (c)

               per m2 pentru culturile în sere;

               (d)

               per m3 pentru depozitarea produselor horticole și

               (e)

               sub formă de compensație pentru costurile reale suportate pentru transportul laptelui și al cărnii și pentru serviciile indispensabile pentru producția animalieră, cu deducerea oricăror alte tipuri de sprijin public pentru aceleași costuri.

         Ajutorul pentru producția de lapte de vacă și ajutorul pentru depozitarea bacelor și a ciupercilor sălbatice pot fi acordate per kilogram de producție efectivă.
   Ajutorul pentru creșterea renilor nu conduce la supracompensare în combinație cu ajutorul acordat în temeiul articolului 213 din Regulamentul (UE) nr. 1308/2013.
   Ratele de conversie în unități vită mare (UVM) pentru diversele tipuri de animale sunt stabilite în anexa III.
   (5)   În conformitate cu alineatul (3) și în limitele prevăzute în anexa II, Finlanda diferențiază ajutoarele în regiunile sale nordice și stabilește anual cuantumurile ajutoarelor pentru fiecare factor de producție, cost sau unitate de producție pe baza unor criterii obiective legate de gravitatea handicapului natural și a altor factori care contribuie la realizarea obiectivelor prevăzute la articolul 142 alineatul (3) al treilea paragraf din Actul de aderare.
   Articolul 2
   Perioadele de referință și numărul maxim de factori de producție
   (1)   Perioada de referință menționată la a doua liniuță din articolul 142 alineatul (3) primul paragraf din Actul de aderare acoperă:

               (a)

               în ceea ce privește producția: anul 1992 pentru laptele de vacă și bovine, anul 1993 pentru horticultură și media anilor 1991, 1992 și 1993 pentru alte produse;

               (b)

               în ceea ce privește nivelul de sprijin global: anul 1993.

         (2)   Numărul maxim de vaci de lapte eligibile este de 227 200.
   (3)   Numărul maxim de hectare eligibile de producție agricolă vegetală este de 944 300 ha, dintre care un maximum de 481 200 ha pășune și de 203 ha pentru culturile în sere.
   Articolul 3
   Condiții de acordare a ajutorului
   (1)   Finlanda stabilește, în limitele prevăzute în prezenta decizie, condițiile de acordare a ajutorului pentru diferitele categorii de beneficiari. Aceste condiții cuprind criteriile de eligibilitate și de selecție aplicate și asigură egalitatea de tratament pentru beneficiari.
   (2)   Finlanda plătește ajutorul anual beneficiarilor, pe baza factorilor de producție reali sau a unităților de producție menționate la articolul 1 alineatul (3). Plățile în avans din ajutor pot fi plătite pe baza estimărilor inițiale pentru un anumit an.
   (3)   Pentru laptele de vacă, ajutorul poate fi plătit în rate lunare pe baza cifrelor reale de producție.
   (4)   O depășire a numărului maxim anual de factori de producție eligibili pentru ajutor, astfel cum figurează în anexa II, este contabilizată sub formă de reducere corespunzătoare a numărului de factori de producție eligibili pentru ajutor în anul următor anului depășirii.
   (5)   O plată excedentară sau o plată necuvenită către un beneficiar se recuperează prin deducerea sumelor corespunzătoare din ajutor plătite beneficiarului în anul următor sau se recuperează în alt mod în anul respectiv în cazul în care beneficiarul nu primește niciun ajutor.
   Articolul 4
   Informare și măsuri de control
   (1)   Finlanda, ca parte a informațiilor furnizate în conformitate cu articolul 143 alineatul (2) din Actul de aderare, transmite Comisiei în fiecare an, până la 1 iunie, informațiile referitoare la punerea în aplicare a ajutorului acordat în temeiul prezentei decizii în cursul anului calendaristic precedent.
   Informațiile includ, în special:

               (a)

               identificarea municipalităților în care s-a plătit ajutorul, prin intermediul unei hărți detaliate și, dacă este necesar, prin intermediul altor date;

               (b)

               producția totală, din anul de raportare, pentru regiunile eligibile pentru ajutor în temeiul prezentei decizii, exprimată în cantități pentru fiecare dintre produsele menționate în anexa II;

               (c)

               numărul total de factori de producție, numărul de factori de producție eligibili pentru ajutor și numărul de factori de producție care au beneficiat de sprijin pentru fiecare sector de producție menționat în anexa II, cu o defalcare per produs în cadrul fiecărui sector, inclusiv indicarea oricărei depășiri a factorilor de producție maximă anuală autorizată;

               (d)

               valoarea totală a ajutorului plătit, cuantumul total al ajutorului per categorie și tip de producție, sumele plătite beneficiarilor per factor de producție/altă unitate, precum și criteriile pentru diferențierea ajutoarelor pe subregiuni și tipuri de exploatații agricole sau pe baza altor considerații;

               (e)

               sistemul de plată aplicat, cu detalii referitoare la eventualele avansuri bazate pe estimări, plăți finale, precum și plăți excedentare constatate și recuperarea lor;

               (f)

               cuantumurile ajutorului în temeiul articolului 32 din Regulamentul (UE) nr. 1305/2013, în conformitate cu Regulamentul (UE) nr. 1307/2013 și în conformitate cu articolul 213 din Regulamentul (UE) nr. 1308/2013, plătite în municipalitățile vizate de prezenta decizie și

               (g)

               trimiterile la legislația națională în baza căreia este acordat ajutorul.

         (2)   Înainte de 1 iunie 2022, Finlanda, în plus față de raportul anual care vizează anul 2021, transmite Comisiei un raport care vizează perioada de 5 ani de la 1 ianuarie 2017 până la 31 decembrie 2021.
   Raportul indică, în special:

               (a)

               valoarea totală a ajutoarelor plătite în cursul perioadei de 5 ani și defalcarea acesteia pe categorii de ajutor, tipuri de producție și subregiuni;

               (b)

               producția totală, numărul factorilor de producție și nivelul veniturilor agricultorilor din regiunile eligibile pentru ajutor;

               (c)

               evoluția producției agricole, a prelucrării și a comercializării în contextul social și economic din regiunile nordice;

               (d)

               efectele ajutorului asupra protecției mediului înconjurător și asupra conservării mediului rural și

               (e)

               propuneri pentru extinderea ajutorului pe baza datelor prezentate în raport, în funcție de contextul producției agricole la nivel național și la nivelul Uniunii, precum și pe baza altor factori relevanți.

         (3)   Finlanda furnizează date într-o formă compatibilă cu standardele statistice utilizate de către Uniune.
   (4)   Finlanda ia toate măsurile necesare pentru punerea în aplicare a prezentei decizii și măsurile adecvate de control referitoare la beneficiarii ajutoarelor.
   (5)   În măsura posibilului, măsurile de control se armonizează cu sistemele de control aplicate în cadrul schemelor de sprijin acordat de Uniune.
   Articolul 5
   Aplicarea oricăror modificări
   În cazul în care Comisia decide să modifice prezenta decizie, în special pe baza oricăror modificări în ceea ce privește organizările comune ale piețelor, schema de ajutor direct sau o modificare a cotei oricărui ajutor de stat național autorizat acordat în sectorul agricol, orice modificare a ajutorului autorizat prin prezenta decizie se aplică doar începând cu anul ulterior celui în care a fost adoptată modificarea.
   Articolul 6
   Abrogare
   Decizia C(2009) 3067 se abrogă.
   Articolul 7
   Destinatar
   Prezenta decizie se adresează Republicii Finlanda.

      Adoptată la Bruxelles, 15 decembrie 2016.

            Pentru Comisie

         Phil HOGAN

            Membru al Comisiei

      (1)  Decizia 95/196/CE a Comisiei din 4 mai 1995 privind o schemă de ajutor național pe termen lung pentru agricultură în regiunile nordice ale Finlandei (JO L 126, 9.6.1995, p. 35).

      (2)  Decizia C(2009) 3067 a Comisiei din 30 aprilie 2009 privind schema de ajutor național pe termen lung pentru agricultură în regiunile nordice ale Finlandei.

      (3)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).

      (4)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

      (5)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).

      ANEXA I

         MUNICIPALITĂȚILE MENȚIONATE LA ARTICOLUL 1 ALINEATUL (1)

      Enonkoski, Hankasalmi, Heinävesi, Ilmajoki, Isokyrö, Joensuu, Joroinen, Juva, Jyväskylä, Jämsä (1), Kaskinen, Kauhajoki, Kauhava, Kitee, Korsnäs, Kristiinankaupunki, Kuopio, Kuortane, Kurikka, Laihia, Lapua, Laukaa, Leppävirta, Liperi, Maalahti, Mikkeli, Mustasaari, Muurame, Mänttä-Vilppula, Närpiö, Outokumpu, Parikkala, Pieksämäki, Puumala, Rantasalmi, Rautjärvi, Ruokolahti, Ruovesi, Rääkkylä, Savitaipale, Savonlinna, Seinäjoki, Siilinjärvi, Sulkava, Suonenjoki, Taipalsaari, Teuva, Tuusniemi, Uusikaarlepyy, Vaasa, Varkaus, Vöyri, Alajärvi, Alavieska, Alavus, Evijärvi, Haapajärvi, Haapavesi, Halsua, Hirvensalmi, Honkajoki, Iisalmi, Isojoki, Joutsa, Juankoski, Kaavi, Kalajoki, Kangasniemi, Kannonkoski, Kannus, Karijoki, Karstula, Karvia, Kaustinen, Keitele, Kempele, Keuruu, Kihniö, Kinnula, Kiuruvesi, Kivijärvi, Kokkola, Konnevesi, Kontiolahti, Kruunupyy, Kyyjärvi, Kärsämäki, Lapinlahti, Lappajärvi, Lestijärvi, Liminka, Luhanka, Lumijoki, Luoto, Merijärvi, Merikarvia, Muhos, Multia, Nivala, Oulainen, Parkano, Pedersören kunta, Perho, Pertunmaa, Petäjävesi, Pielavesi, Pietarsaari, Pihtipudas, Polvijärvi, Pyhäjoki, Pyhäjärvi, Pyhäntä, Raahe, Rautalampi, Reisjärvi, Saarijärvi, Sievi, Siikainen, Siikajoki, Siikalatva, Soini, Sonkajärvi, Tervo, Tohmajärvi, Toholampi, Toivakka, Tyrnävä, Uurainen, Vesanto, Veteli, Vieremä, Viitasaari, Vimpeli, Virrat, Ylivieska, Ylöjärvi (2), Ähtäri, Äänekoski, Ilomantsi, Juuka, Kajaani, Lieksa, Nurmes, Paltamo, Rautavaara, Ristijärvi, Sotkamo, Vaala, Valtimo, Oulu, Utajärvi, Hailuoto, Hyrynsalmi, Ii, Kemi, Keminmaa, Kuhmo, Simo, Tervola, Tornio, Kemijärvi, Pello, Pudasjärvi, Puolanka, Ranua, Rovaniemi, Suomussalmi, Taivalkoski, Ylitornio, Kuusamo, Posio, Kittilä, Kolari, Pelkosenniemi, Salla, Savukoski, Sodankylä, Enontekiö, Inari, Muonio, Utsjoki.

         (1)  Numai zona fostelor municipalități Jämsänkoski și Kuorevesi.

         (2)  Numai zona fostei municipalități Kuru.

      ANEXA II

         DETALIILE AJUTORULUI MENȚIONATE LA ARTICOLUL 1 ALINEATUL (3)

                  Categorie de ajutoare

                  Sectoarele de producție

                  Ajutor mediu maxim anual în perioada 1 ianuarie 2017-31 decembrie 2021
                  (mil. EUR) (1)

                  Număr anual maxim de factori de producție eligibili

                              1.

                              Creșterea animalelor

                  Lapte de vacă, bovine, oi și capre, cabaline, porcine și păsări de curte,

                  433,7
                  din care lapte de vacă
                  216,9

                  227 200  vaci de lapte 181 000  alte UVM 139 200  UVM porci și păsări de curte (1)

                              2.

                              Producție vegetală

                  Culturi pe câmp și culturi în sere, stocarea produselor horticole

                  110,5

                  944 300  ha de culturi pe câmp, din care 481 200  ha pășune;
                  203 ha de culturi în sere

                              3.

                              Alte ajutoare

                  Renii, transportul laptelui și al cărnii, serviciile indispensabile pentru producția animală, depozitarea bacelor și a ciupercilor sălbatice

                  19,7

                  171 100  de reni

                  Ajutor total

                  563,9

         (1)  Cantitatea de referință pentru ajutorul decuplat pentru porcine și păsări de curte.

      ANEXA III

         COEFICIENȚI DE CONVERSIE ÎN UAV, MENȚIONAȚI LA ARTICOLUL 1 ALINEATUL (4)

      Tabelul de mai jos trebuie utilizat atunci când se determină numărul mediu de unități vită mare (UVM)

         Numărul maxim de unități vită mare

                  UVM

                  Bovine de mai mult de doi ani și vaci care alăptează

                  1,0

                  Juninci care alăptează între opt luni și doi ani

                  0,6

                  Alte bovine între șase luni și doi ani

                  0,6

                  Oi

                  0,2

                  Capre

                  0,2

                  Cabaline (peste 6 luni):

                              —

                              iapă de reproducție, inclusiv ponei

                  1,0

                              —

                              cai finlandezi

                  1,0

                              —

                              alți cai și ponei de la 1 la 3 ani

                  0,6


title: Decizia (UE) 2018/680 a Comisiei din 2 mai 2018 de stabilire a criteriilor de acordare a etichetei ecologice a UE pentru servicii de curățenie interioară [notificată cu numărul C(2018) 2503] (Text cu relevanță pentru SEE. )

text:
               4.5.2018

               RO

               Jurnalul Oficial al Uniunii Europene

               L 114/22

         DECIZIA (UE) 2018/680 A COMISIEI
   din 2 mai 2018
   de stabilire a criteriilor de acordare a etichetei ecologice a UE pentru servicii de curățenie interioară

         [notificată cu numărul C(2018) 2503]

   (Text cu relevanță pentru SEE)
   COMISIA EUROPEANĂ,
   Având în vedere Tratatul privind funcționarea Uniunii Europene,
   Având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
   după consultarea Comitetului pentru etichetare ecologică al Uniunii Europene,
   întrucât:

               (1)

               Regulamentul (CE) nr. 66/2010 instituie norme privind stabilirea și aplicarea sistemului UE facultativ de etichetare ecologică, care este destinat să promoveze bunurile și serviciile care au un nivel înalt de performanță de mediu.

               (2)

               Regulamentul (CE) nr. 66/2010 prevede stabilirea, pentru fiecare grup de produse, a unor criterii specifice de acordare a etichetei ecologice a UE.

               (3)

               Propunerea de a elabora criterii de acordare a etichetei ecologice a UE a fost prezentată de reprezentanți ai industriei din sectorul serviciilor de curățenie profesională. Pe această bază, Comisia a inițiat și a condus elaborarea acestor criterii.

               (4)

               Este oportună stabilirea unor criterii de acordare a etichetei ecologice a UE pentru servicii de curățenie interioară pentru a promova utilizarea produselor și a accesoriilor de curățare cu un impact redus asupra mediului, formarea personalului în problemele de mediu, principiile de bază ale unui sistem de management de mediu și sortarea corectă a deșeurilor.

               (5)

               Criteriile de acordare a etichetei ecologice a UE pentru servicii de curățenie interioară, precum și cerințele de evaluare și de verificare aferente ar trebui să fie valabile pentru o perioadă de cinci ani de la data notificării prezentei decizii, având în vedere ciclul de inovare pentru acest grup de produse.

               (6)

               Un cod care corespunde grupului de produse face parte integrantă din numerele de înregistrare ale etichetei ecologice a UE. Pentru ca autoritățile competente să poată fi în măsură să atribuie un număr de înregistrare al etichetei ecologice a UE pentru serviciile de curățenie interioară care sunt conforme cu criteriile etichetei ecologice a UE, este necesar să se atribuie un cod pentru acest grup de produse.

               (7)

               Dispozițiile prezentei decizii sunt conforme cu avizul comitetului înființat în temeiul articolului 16 din Regulamentul (CE) nr. 66/2010,

         ADOPTĂ PREZENTA DECIZIE:
   Articolul 1
   (1)   Grupul de produse „servicii de curățenie interioară” cuprinde prestarea de servicii de curățenie profesională de rutină, realizate în interior, în clădiri comerciale, instituționale și alte clădiri accesibile publicului, precum și în reședințe private. Zonele în care sunt realizate serviciile de curățenie pot include, dar nu numai, birouri, spații sanitare și zone din spitale accesibile publicului, cum ar fi coridoare, săli de așteptare și camere de repaus.
   (2)   Grupul cuprinde și curățarea suprafețelor de sticlă la care se poate ajunge fără a se utiliza echipamente sau utilaje specializate.
   (3)   Acest grup de produse nu cuprinde activități de dezinfecție sau activități de curățenie care se desfășoară la locuri de producție sau activități pentru care produsele de curățare sunt puse la dispoziție de client.
   Articolul 2
   În sensul prezentei decizii, se aplică următoarele definiții:

               1.

               „servicii de curățenie profesională de rutină” înseamnă servicii de curățenie profesională prestate cel puțin o dată pe lună, cu excepția curățării suprafețelor din sticlă, care este considerată curățare de rutină dacă este realizată cel puțin o dată la trei luni;

               2.

               „produse de curățare nediluate” înseamnă produse care trebuie să fie diluate înainte de a fi utilizate și care au o rată de diluție de cel puțin 1:100;

               3.

               „accesorii de curățare” înseamnă produse de curățare reutilizabile, cum ar fi cârpe, mopuri și găleți;

               4.

               „microfibră” înseamnă fibră sintetică mai subțire decât un denier sau un decitex/fibră;

               5.

               „sediul solicitantului” înseamnă sediul în care solicitantul desfășoară sarcini administrative sau organizatorice legate de activitatea sa;

               6.

               „sarcini de curățenie interioară cu eticheta ecologică a UE” înseamnă sarcinile realizate de personal în cadrul unui contract de servicii profesionale de curățenie interioară de rutină.

         Articolul 3
   (1)   Pentru a i se acorda eticheta ecologică a UE conform Regulamentului (CE) nr. 66/2010, serviciul trebuie să facă parte din grupul de produse „servicii de curățenie interioară”, astfel cum se prevede la articolul 1 din prezenta decizie, și să îndeplinească cerințele de evaluare și de verificare aferente, stabilite în anexa la prezenta decizie, precum și următoarele condiții:

               (a)

               să îndeplinească toate criteriile obligatorii stabilite în anexa la prezenta decizie;

               (b)

               să îndeplinească un număr suficient de criterii opționale stabilite în anexa la prezenta decizie pentru a acumula cel puțin 14 puncte;

               (c)

               să facă obiectul unor evidențe contabile separate în legătură cu alte servicii prestate de același operator, care nu intră în domeniul de aplicare al prezentei decizii, inclusiv alte servicii de curățenie interioară care nu îndeplinesc cerințele stabilite în prezenta decizie.

         (2)   Operatorul căruia i s-a acordat eticheta ecologică a UE pentru servicii de curățenie interioară nu va presta alte servicii care nu sunt acoperite de eticheta ecologică a UE, decât dacă serviciile de curățenie interioară acoperite de eticheta ecologică a UE sunt prestate de o subdiviziune, de o filială, de o sucursală sau de un departament al operatorului care este separat(ă) în mod clar de acesta și care ține evidențe contabile separate.
   Alte servicii prestate de acel operator, care nu intră în domeniul de aplicare al prezentei decizii, inclusiv alte servicii de curățenie interioară care nu îndeplinesc cerințele stabilite în prezenta decizie, nu vor fi acoperite de licența pentru eticheta ecologică a UE pentru servicii de curățenie interioară și nu vor fi comercializate ca atare.
   (3)   În cazul în care un operator căruia i s-a acordat eticheta ecologică a UE pentru servicii de curățenie interioară utilizează subcontractanți pentru furnizarea acestor servicii, aceștia trebuie să dețină, de asemenea, o licență pentru eticheta ecologică a UE pentru servicii de curățenie a suprafețelor interioare.
   Articolul 4
   Criteriile pentru grupul de produse „servicii de curățenie interioară” și cerințele de evaluare și de verificare aferente sunt valabile timp de cinci ani de la data notificării prezentei decizii.
   Articolul 5
   În scopuri administrative, numărul de cod atribuit categoriei de produse „servicii de curățenie interioară” este „052”.
   Articolul 6
   Prezenta decizie se adresează statelor membre.

      Adoptată la Bruxelles, 2 mai 2018.

            Pentru Comisie

         Karmenu VELLA

            Membru al Comisiei

      (1)  JO L 27, 30.1.2010, p. 1.

      ANEXĂ

         CRITERII DE ACORDARE A ETICHETEI ECOLOGICE A UE ȘI CERINȚE DE EVALUARE ȘI DE VERIFICARE PENTRU GRUPUL DE PRODUSE „SERVICII DE CURĂȚENIE INTERIOARĂ”

      CADRU
      CRITERII
      Criterii de acordare a etichetei ecologice a UE pentru grupul de produse „servicii de curățenie interioară”:

         Criterii obligatorii

                  Criteriul M1:

                  Utilizarea unor produse de curățare cu impact redus asupra mediului

                  Criteriul M2:

                  Dozarea produsului de curățare

                  Criteriul M3:

                  Utilizarea produselor din microfibre

                  Criteriul M4:

                  Formarea personalului

                  Criteriul M5:

                  Principiile de bază ale unui sistem de management de mediu

                  Criteriul M6:

                  Sortarea deșeurilor solide la sediul solicitantului

                  Criteriul M7:

                  Informațiile care figurează pe eticheta ecologică a UE

         Criterii opționale

                  Criteriul O1:

                  Nivel ridicat de utilizare a unor produse de curățare cu impact redus asupra mediului (până la 3 puncte)

                  Criteriul O2:

                  Utilizarea unor produse de curățare nediluate, concentrate (până la 3 puncte)

                  Criteriul O3:

                  Nivel ridicat de utilizare a unor produse din microfibre (până la 3 puncte)

                  Criteriul O4:

                  Utilizarea unor accesorii de curățare cu impact redus asupra mediului (până la 4 puncte)

                  Criteriul O5:

                  Eficiență energetică pentru aspiratoare (3 puncte)

                  Criteriul O6:

                  Înregistrarea în EMAS sau certificarea ISO 14001 a prestatorului de servicii (până la 5 puncte)

                  Criteriul O7:

                  Gestionarea deșeurilor solide la locurile unde se prestează serviciile de curățenie (2 puncte)

                  Criteriul O8:

                  Calitatea serviciului (până la 3 puncte)

                  Criteriul O9:

                  Parcul de vehicule deținut sau închiriat de solicitant (până la 5 puncte)

                  Criteriul O10:

                  Eficiența mașinilor de spălat rufe deținute sau închiriate de solicitant (până la 4 puncte)

                  Criteriul O11:

                  Servicii cu etichetă ecologică și alte produse cu etichetă ecologic (până la 5 puncte)

                  Criteriul O12:

                  Consumabile și uscătoare electrice pentru mâini furnizate clientului (până la 3 puncte)

            EVALUARE ȘI VERIFICARE
      Cerințele specifice de evaluare și de verificare sunt indicate pentru fiecare criteriu în parte.
      Atunci când solicitantului i se cer declarații, documente, analize, rapoarte de testare sau alte dovezi care să ateste îndeplinirea criteriilor, acestea pot proveni de la solicitant și/sau de la furnizorul (furnizorii) săi și/sau de la subcontractantul său (subcontractanții săi).
      Organismele competente recunosc în mod preferențial certificatele eliberate de organismele acreditate conform standardului armonizat relevant pentru laboratoarele de încercare și de etalonare și verificate de organismele acreditate conform standardului armonizat relevant pentru organisme care certifică produse, procese și servicii. Acreditarea se efectuează în conformitate cu Regulamentul (CE) nr. 765/2008 al Parlamentului European și al Consiliului (1).
      Informațiile extrase din declarațiile de mediu depuse conform Regulamentului (CE) nr. 1221/2009 al Parlamentului European și al Consiliului (2) pot fi utilizate ca mijloace de probă în locul certificatelor menționate la alineatul anterior.
      Pot fi folosite și alte metode de testare decât cele indicate pentru fiecare criteriu, dacă echivalența lor este acceptată de organismul competent care evaluează cererea.
      Organismele competente pot solicita o documentație justificativă și pot efectua verificări independente.
      Organismele competente efectuează o vizită la fața locului la sediul solicitantului și cel puțin o vizită la fața locului la un amplasament unde sunt prestate serviciile de curățenie înainte de acordarea etichetei ecologice a UE.
      După ce i se acordă licența pentru eticheta ecologică a UE, solicitantul trebuie să pună periodic la dispoziția organismului competent o listă a amplasamentelor unde acesta prestează serviciile de curățenie cu eticheta ecologică a UE, indicând prima și ultima zi de activitate pentru fiecare amplasament. Perioada dintre notificările de amplasamente noi de curățare nu depășește patru luni, cu excepția cazului în care solicitantul nu și-a asumat noi contracte. Organismul competent poate efectua vizite de monitorizare la fața locului la sediul solicitantului sau periodic la amplasamentul unde sunt prestate serviciile de curățenie pe parcursul duratei de atribuire.
      Ca o condiție prealabilă, serviciile trebuie să îndeplinească toate cerințele legale din țara (țările) în care sunt prestate „serviciile de curățenie interioară”. În special, întreprinderea trebuie să fie operațională și înregistrată, în conformitate cu legislația națională și/sau locală, iar personalul acesteia trebuie să fie angajat în mod legal și asigurat. În acest scop, personalul trebuie să aibă un contract național legal scris și valabil, să primească cel puțin salariul minim prevăzut de lege la nivel național sau regional stabilit prin contracte colective de muncă sau, în lipsa unor contracte colective de muncă, cel puțin salariul minim la nivel național sau regional, iar programul de lucru al personalului trebuie să respecte legislația națională.
      Solicitantul trebuie să declare și să demonstreze că serviciile îndeplinesc cerințele respective, prin verificare independentă sau cu documente justificative care nu aduc atingere legislației naționale privind protecția datelor cu caracter personal (de exemplu, o copie a unei politici sociale scrise, copii ale contractelor, declarații de înregistrare a angajatului în sistemul național de asigurări, documente/registre oficiale în care sunt înregistrate numele angajaților și numărul acestora de către inspectoratul de muncă sau agentul de ocupare a forței de muncă al guvernului).
      În timpul vizitelor la fața locului, organismele competente pot efectua interviuri aleatorii cu personalul.
      CRITERII OBLIGATORII

         Criteriul M1 –   Utilizarea unor produse de curățare cu impact redus asupra mediului

      Acest criteriu acoperă doar produsele utilizate în mod direct în timpul prestării serviciilor de curățenie interioară cu eticheta ecologică a UE. Solicitantul trebuie să îndeplinească atât criteriul M1(a), cât și criteriul M1(b).

         M1(a)   Produse cu eticheta ecologică a UE și produse cu altă etichetă ISO de tipul I

      Cel puțin 50 % din volumul, la cumpărare, al tuturor produselor de curățare utilizate pe an, cu excepția șervețelelor umede, a altor produse pre-umezite și a produselor folosite pentru impregnarea și păstrarea mopurilor (în timpul procesului de spălare) trebuie să fi primit eticheta ecologică a UE pentru produsele de curățare pentru suprafețe dure conform Deciziei (UE) 2017/1217 a Comisiei (3) sau o altă etichetă EN ISO 14024 de tipul I recunoscută în mod oficial la nivel național sau regional în statele membre.

         Evaluare și verificare

      Solicitantul furnizează date anuale (denumirea comercială și volumul produselor) și o documentație (inclusiv facturile relevante sau inventarele sediilor) indicând produsele de curățenie interioară utilizate în cadrul contractelor de servicii de curățenie interioară cu eticheta ecologică a UE.În cazul în care se utilizează produse care poartă eticheta ecologică a UE, solicitantul prezintă o copie a certificatului de acordare a etichetei ecologice a UE și/sau eticheta de pe ambalaj care atestă că aceasta a fost atribuită în conformitate cu Decizia (UE) 2017/1217.
      În cazul în care se folosesc produse cu altă etichetă EN ISO 14024 de tipul I, solicitantul trebuie să prezinte o copie a certificatului de acordare a etichetei de tipul I și/sau o copie a etichetei de pe ambalaj.

         M1(b)   Substanțe periculoase

                  (i)

                  Produsele care nu au primit eticheta ecologică a UE pentru produsele de curățare pentru suprafețe dure sau altă etichetă EN ISO 14024 de tipul I recunoscută în mod oficial la nivel național sau regional în statele membre nu trebuie să conțină substanțele enumerate la criteriul 4(a)(i) pentru acordarea etichetei ecologice a UE pentru produsele de curățare pentru suprafețe dure, indiferent de concentrație.

                  (ii)

                  Produsele care nu au primit eticheta ecologică a UE pentru produsele de curățare pentru suprafețe dure sau altă etichetă EN ISO 14024 de tipul I recunoscută în mod oficial la nivel național sau regional în statele membre nu trebuie să conțină substanțele enumerate la criteriul 4(a)(ii) pentru acordarea etichetei ecologice a UE pentru produsele de curățare pentru suprafețe dure, în cantități mai mari decât cele autorizate la acel criteriu.

                  (iii)

                  Produsele care nu au primit eticheta ecologică a UE pentru produsele de curățare pentru suprafețe dure sau altă etichetă EN ISO 14024 de tipul I recunoscută în mod oficial la nivel național sau regional în statele membre nu trebuie să fie clasificate și etichetate ca fiind de toxicitate acută, toxice asupra unui organ țintă specific, sensibilizante pentru căile respiratorii sau pentru piele, cancerigene, mutagene sau toxice pentru reproducere sau periculoase pentru mediu, conform Regulamentului (CE) nr. 1272/2008 al Parlamentului European și al Consiliului (4), fiind interpretate conform frazelor de pericol enumerate în tabelul de mai jos.
                  Șervețelele umede și alte produse pre-umezite trebuie să îndeplinească această cerință.

         Clasificările gradului de pericol restricționate și categoriile acestora

                  Toxicitate acută

                  Categoriile 1 și 2

                  Categoria 3

                  H300 Mortal în caz de înghițire

                  H301 Toxic în caz de înghițire

                  H310 Mortal în contact cu pielea

                  H311 Toxic în contact cu pielea

                  H330 Mortal în caz de inhalare

                  H331 Toxic în caz de inhalare

                  H304 Poate fi mortal în caz de înghițire și de pătrundere în căile respiratorii

                  EUH070 Toxic în caz de contact cu ochii

                  Toxicitate pentru un organ-țintă specific

                  Categoria 1

                  Categoria 2

                  H370 Provoacă leziuni ale organelor

                  H371 Poate provoca leziuni ale organelor

                  H372 Provoacă leziuni ale organelor în caz de expunere prelungită sau repetată

                  H373 Poate provoca leziuni ale organelor în caz de expunere prelungită sau repetată

                  Efect de sensibilizare a căilor respiratorii și a pielii

                  Categoria 1A

                  Categoria 1B

                  H317 Poate provoca o reacție alergică a pielii

                  H317 Poate provoca o reacție alergică a pielii

                  H334 Poate provoca simptome de alergie sau astm sau dificultăți de respirație în caz de inhalare

                  H334 Poate provoca simptome de alergie sau astm sau dificultăți de respirație în caz de inhalare

                  Cancerigen, mutagen sau toxic pentru reproducere

                  Categoriile 1A și 1B

                  Categoria 2

                  H340 Poate provoca anomalii genetice

                  H341 Susceptibil de a provoca anomalii genetice

                  H350 Poate provoca cancer

                  H351 Susceptibil de a provoca cancer

                  H350i Poate provoca cancer în caz de inhalare

                  H360F Poate dăuna fertilității

                  H361f Susceptibil de a dăuna fertilității

                  H360D Poate dăuna fătului

                  H361d Susceptibil de a dăuna fătului

                  H360FD Poate dăuna fertilității Poate dăuna fătului

                  H361fd Susceptibil de a dăuna fertilității Susceptibil de a dăuna fătului

                  H360Fd Poate dăuna fertilității Susceptibil de a dăuna fătului

                  H362 Poate dăuna copiilor alăptați la sân

                  H360Df Poate dăuna fătului Susceptibil de a dăuna fertilității

                  Periculos pentru mediul acvatic

                  Categoriile 1 și 2

                  Categoriile 3 și 4

                  H400 Foarte toxic pentru mediul acvatic

                  H412 Nociv pentru mediul acvatic, cu efecte pe termen lung

                  H410 Foarte toxic pentru mediul acvatic, cu efecte pe termen lung

                  H413 Poate provoca efecte pe termen lung asupra mediului acvatic

                  H411 Toxic pentru mediul acvatic, cu efecte pe termen lung

                  Periculos pentru stratul de ozon

                  H420 Periculos pentru stratul de ozon

         Evaluare și verificare:

      Punctele (i) și (ii): solicitantul trebuie să prezinte o declarație de conformitate semnată, însoțită de declarații de la furnizori, prin care se confirmă că substanțele enumerate nu au fost incluse în formula produsului, indiferent de concentrație sau de limitele specificate mai sus.
      Punctul (iii): solicitantul trebuie să prezinte o declarație de conformitate însoțită de fișe cu date de securitate pentru toate produsele care nu au primit eticheta ecologică a UE pentru produsele de curățare a suprafețelor dure sau altă etichetă ISO de tipul I.

         Criteriul M2 –   Dozarea produsului de curățare

      Personalul care îndeplinește sarcini de curățenie interioară cu eticheta ecologică a UE trebuie să aibă acces la aparate adecvate de dozare și diluare pentru produsele de curățare utilizate (de exemplu, distribuitoare automate, pahare/capace de dozare, pompe manuale, dispozitive de pulverizare), fie la amplasamentul unde sunt prestate serviciile de curățenie, sau la sediul solicitantului. De asemenea, personalul trebuie să aibă acces la instrucțiunile corespunzătoare pentru o corectă dozare și diluare.

         Evaluare și verificare

      Solicitantul trebuie să prezinte o declarație de conformitate cu acest criteriu însoțită de o listă a aparatului pus la dispoziție și de documentația adecvată în care figurează instrucțiunile pentru o corectă dozare și diluare, pus la dispoziția personalului de curățenie.

         Criteriul M3 –   Utilizarea produselor din microfibre

      Acest criteriu acoperă doar accesoriile de curățare din material textil, care nu sunt de unică folosință și care sunt utilizate în mod direct în timpul prestării serviciilor de curățenie interioară cu eticheta ecologică a UE.
      Cel puțin 50 % dintre accesoriile de curățare din material textil (de exemplu, cârpe, capete de mop) folosite pe an trebuie să fie fabricate din microfibre.

         Evaluare și verificare

      Solicitantul trebuie să furnizeze date anuale (tipul și cantitățile de produse) și documente (inclusiv facturile relevante sau inventare la fața locului) care să indice accesoriile de curățare din material textil, specificând accesoriile de curățare din material textil care sunt fabricate din microfibre.

         Criteriul M4 –   Formarea personalului

      Solicitantul trebuie să pună la dispoziție informații, inclusiv proceduri scrise sau manuale și să asigure formarea personalului de curățenie care îndeplinește sarcini de curățenie interioară cu eticheta ecologică a UE și a managerilor care supraveghează aceste sarcini de curățenie. Formarea trebuie să acopere următoarele domenii, în cazul în care acestea sunt adecvate pentru sarcinile îndeplinite de membrul personalului:

                  —

                  personalului trebuie să i se aducă la cunoștință ce este eticheta ecologică a UE și ce implicații există pentru serviciile de curățenie.

                  Produse de curățare:

                              —

                              personalul trebuie să fie format pentru a utiliza doza corectă de produs pentru fiecare sarcină de curățenie;

                              —

                              personalul trebuie să fie format pentru a utiliza rata de diluție corectă pentru produsele de curățare nediluate și pentru a utiliza aparatele de dozare adecvate;

                              —

                              personalul trebuie să fie format cu privire la modul de depozitare adecvată a produselor de curățare;

                              —

                              formarea trebuie să acopere reducerea la minimum a gamei de produse de curățare utilizate, ca modalitate de reducere la minimum a riscului de utilizare excesivă sau greșită a produselor de curățare.

                  Economia de energie:

                              —

                              personalul trebuie să fie format pentru a utiliza apă neîncălzită pentru diluarea produselor, cu excepția cazului în care fabricantul produsului specifică altfel;

                              —

                              după caz, personalul trebuie să fie format pentru a utiliza ciclul și temperatura adecvate, atât pentru mașinile de spălat industriale, cât și pentru cele de uz casnic;

                              —

                              după caz, personalul trebuie să fie format pentru a stinge luminile după ce termină de îndeplinit sarcinile care îi revin.

                  Economisirea apei:

                              —

                              personalul trebuie să fie format pentru a utiliza produse din microfibre, după caz, pentru a reduce la minimum utilizarea apei și a produselor de curățenie.

                  Deșeuri:

                              —

                              personalul trebuie să fie format cu privire la utilizarea de accesorii rezistente și reutilizabile pentru curățenie și la reducerea la minimum a utilizării articolelor de unică folosință pentru curățenie (de exemplu, mănuși), în cazul în care acest lucru nu încalcă cerințele privind siguranța și igiena personalului;

                              —

                              personalul trebuie să fie format cu privire la eliminarea corectă a apelor uzate;

                              —

                              personalul trebuie să beneficieze de formare specifică în ceea ce privește gestionarea deșeurilor, astfel încât să ajute personalul să îndeplinească cerințele stabilite la criteriul M6 și la criteriul O7, după caz. Formarea trebuie să includă gestionarea deșeurilor solide, atât la sediul întreprinderii, cât și la locurile unde sunt prestate serviciile de curățenie.

                  Sănătate și securitate:

                              —

                              personalul trebuie să fie informat cu privire la aspectele privind sănătatea, securitatea și mediul legate de sarcinile de curățenie și să fie încurajat să adopte cele mai bune practici. Această informare trebuie să conțină informații referitoare la:

                                          —

                                          fișele cu date de securitate și manipularea produselor chimice;

                                          —

                                          ergonomia și legislația națională aplicabilă privind securitatea și sănătatea în muncă;

                                          —

                                          îndepărtarea, curățarea și depozitarea mănușilor reutilizabile (dacă este cazul); precum și

                                          —

                                          siguranța rutieră și conducerea ecologică (aplicabilă solicitanților care au propriul personal responsabil de conducerea unui vehicul în cadrul prestării serviciilor de curățenie).

                                    În termen de șase săptămâni de la începerea angajării, se asigură formare adecvată pentru noilor membri de personal, permanenți sau temporari. Cel puțin o dată pe an, personalului i se prezintă informații actualizate cu privire la toate aspectele prevăzute în acest criteriu. Cu toate că aceste informații actualizate nu trebuie să repete sesiunea de formare inițială asigurată pentru întregul personal, ele trebuie să acopere toate aspectele de mediu enumerate și să asigure faptul că personalul relevant cunoaște în totalitate responsabilitățile care îi revin.

         Evaluare și verificare

      Solicitantul trebuie să prezinte o declarație de conformitate cu acest criteriu, însoțită de detalii anuale ale programului de formare (data și tipul formării – formare inițială sau actualizare), conținutul acestuia și informații privind identitatea membrilor personalului care au urmat formarea respectivă. Solicitantul trebuie să prezinte, de asemenea, copii ale procedurilor și comunicărilor către personal cu privire la toate aspectele legate de formare. Data și tipul de formare a personalului trebuie înregistrate ca dovezi conform cărora formarea cu rol de actualizare a avut loc.
      În cazul în care se asigură cursuri de formare ca parte a unui program de formare extern, documentația care dovedește participarea (de exemplu, certificat de formare) și conținutul formării pot fi furnizate ca dovadă a conformității, atât timp cât sunt acoperite temele menționate în acest criteriu.
      În cazul în care o întreprindere preia personal, în mod permanent sau temporar, de la un alt prestator de servicii de curățenie și dacă personalul a urmat formare în anul precedent, nu este necesară repetarea formării, atât timp cât se poate pune la dispoziție documentația care dovedește participarea la programul de formare (de exemplu, certificat de formare) și temele de formare.

         Criteriul M5 –   Principiile de bază ale unui sistem de management de mediu

      Solicitantul trebuie să îndeplinească cerințele minime de bază pentru un sistem de management de mediu prin punerea în aplicare a următoarelor elemente:

                  —

                  o politică de mediu care să identifice cele mai relevante efecte directe și indirecte asupra mediului, precum și politica organizației cu privire la aceste efecte;

                  —

                  un program de acțiune care să asigure că politica de mediu a întreprinderii este pusă în aplicare în cadrul serviciilor prestate. Programul de acțiune stabilește, de asemenea, obiective pentru performanța de mediu privind utilizarea resurselor (de exemplu, reducerea cantității de produse de curățare utilizate) și acțiunile de reducere a impactului asupra mediului. Stabilirea obiectivelor și a acțiunilor este însoțită de colectarea de date privind utilizarea resurselor și alte aspecte de mediu (de exemplu, generarea deșeurilor);

                  —

                  un proces de evaluare internă, care are loc în fiecare an pentru verificarea performanței organizației în raport cu obiectivele stabilite în programul de acțiune. Rezultatele evaluării se utilizează de consiliul de administrație al organizației în scopul de a se îmbunătăți performanța în mod continuu, prin actualizarea politicii de mediu și a programului de acțiune.

            Politica de mediu și performanța organizației cu privire la obiectivele stabilite se pun la dispoziție pentru a fi consultate de public la sediul solicitantului.
      Trebuie să se țină seama de comentariile și de feedbackul colectate de la clienți prin intermediul unui chestionar sau al unei liste de verificare.

         Evaluare și verificare

      Solicitantul trebuie să prezinte o declarație de conformitate cu acest criteriu, însoțită de o copie a politicii de mediu, a programului de acțiune, a raportului de evaluare și a procedurilor instituite pentru a ține seamă de comentariile și feedbackul colectate de la clienți. Raportul de evaluare trebuie să includă o listă a oricăror acțiuni corective care trebuie să fie întreprinse și se pune la dispoziția organismului competent cât mai curând posibil după data cererii de acordare a etichetei ecologice a UE. La cererea organismului competent, se pune la dispoziție documentația actualizată pentru a se demonstra conformitatea în perioada de acordare.
      Se consideră că solicitanții înregistrați în EMAS și/sau certificați conform ISO 14001, precum și solicitanții care fac parte dintr-o organizație înregistrată în EMAS și/sau certificată conform ISO 14001 îndeplinesc acest criteriu dacă prezintă certificatul de înregistrare în EMAS și/sau certificatul ISO 14001, ca dovadă a respectării acestei cerințe.

         Criteriul M6 –   Sortarea deșeurilor solide la sediul solicitantului

      Acest criteriu acoperă numai deșeurile generate la sediul solicitantului.
      Solicitantul trebuie să pună la dispoziție mijloacele necesare personalului pentru a sorta deșeurile solide generate la sediul solicitantului în categoriile adecvate de flux de deșeuri, care vor fi trimise spre tratare (de exemplu, reciclare, incinerare) sau trimise spre eliminare în conformitate cu practicile și instalațiile locale sau naționale de gestionare a deșeurilor.

         Evaluare și verificare

      Solicitantul trebuie să prezinte o declarație de conformitate, însoțită de o descriere a diverselor categorii de deșeuri solide colectate și sortate la sediul solicitantului. Solicitantul trebuie să prezinte, de asemenea, o indicație a diverselor fluxuri de deșeuri solide acceptate spre tratare ulterioară sau spre eliminare de către autoritățile locale și/sau de către agenții private (conform unor contracte relevante).

         Criteriul M7 –   Informații care figurează pe eticheta ecologică a UE

      Orientările Comisiei privind utilizarea etichetei facultative prevăzute cu o casetă pentru text pot fi găsite prin accesarea acestui link: http://ec.europa.eu/environment/ecolabel/documents/logo_guidelines.pdf
      Eticheta facultativă prevăzută cu spațiu pentru text conține următorul text:
      „[operatorul, în sensul articolului 3.2] ia în mod activ măsuri pentru a presta servicii de curățenie interioară cu impact redus asupra mediului prin:

                  —

                  utilizarea unor produse de curățare cu etichetă ecologică;

                  —

                  formarea specifică a personalului;

                  —

                  un sistem de management de mediu.”

         Evaluare și verificare

      Pentru a îndeplini acest criteriu, solicitantul trebuie să prezinte o declarație de conformitate care explică pe ce suport intenționează să afișeze logo-ul.
      CRITERII OPȚIONALE

         Criteriul O1 –   Nivel ridicat de utilizare a unor produse de curățare cu impact redus asupra mediului (până la 3 puncte)

      Acest criteriu acoperă doar produsele utilizate în mod direct în timpul prestării serviciilor de curățenie interioară cu eticheta ecologică a UE.
      Solicitantul primește puncte pe baza procentului de volum, la cumpărare, al tuturor produselor de curățare utilizate pe an, cu excepția șervețelelor umede și a altor produse pre-umezite, care au primit eticheta ecologică a UE pentru produsele de curățare pentru suprafețe dure sau altă etichetă EN ISO 14024 de tipul I recunoscută oficial la nivel național în statele membre, după cum urmează:

                  —

                  cel puțin 65 %: 1 punct

                  —

                  cel puțin 75 %: 2 puncte

                  —

                  cel puțin 95 %: 3 puncte

         Evaluare și verificare

      Solicitantul trebuie să furnizeze date anuale (denumirea comercială și volumul produselor) și documente (inclusiv facturile relevante sau inventare la fața locului) care să indice produsele de curățare utilizate în cadrul contractelor de servicii de curățenie interioară cu eticheta ecologică a UE. În cazul în care se utilizează produse cu eticheta ecologică a UE, solicitantul trebuie să prezinte o copie a certificatului de acordare a etichetei ecologice a UE și/sau o copie a etichetei de pe ambalaj care atestă că aceasta a fost acordată în conformitate cu Decizia (UE) 2017/1217. În cazul în care se folosesc produse cu altă etichetă ISO de tipul I, solicitantul trebuie să prezinte o copie a certificatului de acordare a etichetei de tipul I și/sau o copie a etichetei de pe ambalaj.

         Criteriul O2 –   Utilizarea unor produse de curățare nediluate, concentrate (până la 3 puncte)

      Acest criteriu acoperă doar produsele utilizate în mod direct în timpul prestării serviciilor de curățenie interioară cu eticheta ecologică a UE.
      Solicitantul primește puncte pe baza procentului de volum, la cumpărare, al tuturor produselor de curățare utilizate pe an, cu excepția șervețelelor umede, a altor produse pre-umezite și a produselor folosite pentru impregnarea și păstrarea mopurilor (în timpul procesului de spălare), care au o rată minimă de diluție de 1:100, după cum urmează:

                  —

                  cel puțin 15 %: 1 punct

                  —

                  cel puțin 30 %: 2 puncte

                  —

                  cel puțin 50 %: 3 puncte

         Evaluare și verificare

      Solicitantul trebuie să furnizeze date anuale (denumirea comercială și volumul produselor) și documente (inclusiv facturile relevante sau inventare la fața locului) care să indice produsele de curățare utilizate. Pentru fiecare produs se trebuie să se prezinte documente privind rata de diluție utilizată (fișe cu date de securitate, instrucțiuni de utilizare sau alte mijloace relevante). Dacă un produs poate fi utilizat la mai multe rate de diluție, trebuie să se prezinte rata de diluție utilizată cel mai frecvent, astfel cum este justificată în instrucțiunile interne pentru personal. Pentru produsele gata de utilizare, rata de diluție se marchează ca fiind una singură.

         Criteriul O3 –   Nivel ridicat de utilizare a unor produse din microfibre (până la 3 puncte)

      Acest criteriu acoperă doar accesoriile de curățare din material textil, care nu sunt de unică folosință și care sunt utilizate în mod direct în timpul prestării serviciilor de curățenie interioară cu eticheta ecologică a UE.
      Solicitantul primește puncte pe baza procentului de accesorii de curățare din material textil (de exemplu, cârpe, capete de mop) folosite pe an, care sunt fabricate din microfibre, după cum urmează:

                  —

                  cel puțin 65 %: 1 punct

                  —

                  cel puțin 75 %: 2 puncte

                  —

                  cel puțin 95 %: 3 puncte

         Evaluare și verificare

      Solicitantul trebuie să furnizeze date anuale (tipul și cantitățile de produse) și documente (inclusiv facturile relevante sau inventare la fața locului) care să indice accesoriile de curățare din material textil, specificând accesoriile de curățare din material textil care sunt fabricate din microfibre.

         Criteriul O4 –   Utilizarea accesoriilor de curățare cu impact redus asupra mediului (până la 4 puncte)

      Acest criteriu acoperă doar accesoriile de curățare utilizate în mod direct în timpul prestării serviciilor de curățenie interioară care au obținut eticheta ecologică a UE.

         O4(a)   Mopuri (până la 2 puncte)

      Solicitantul primește puncte pe baza procentului de mopuri utilizate pe an care au primit eticheta ecologică a UE pentru produse textile sau altă etichetă EN ISO 14024 de tipul I recunoscută oficial la nivel național în statele membre, după cum urmează:

                  —

                  cel puțin 20 %: 1 punct

                  —

                  cel puțin 50 %: 2 puncte

         O4(b)   Cârpe (până la 2 puncte)

      Solicitantul primește puncte pe baza procentului de cârpe utilizate pe an care au primit eticheta ecologică a UE pentru produse textile sau altă etichetă EN ISO 14024 de tipul I recunoscută oficial la nivel național în statele membre, după cum urmează:

                  —

                  cel puțin 20 %: 1 punct

                  —

                  cel puțin 50 %: 2 puncte

         Evaluare și verificare

      Solicitantul trebuie să furnizeze date anuale (tipul și cantitățile de produse) și documente (inclusiv facturile relevante sau inventare la fața locului) care să indice furniturile de curățenie și accesoriile de curățare utilizate în cadrul contractelor de servicii de curățenie interioară cu eticheta ecologică a UE. În cazul în care se utilizează produse cu eticheta ecologică a UE, solicitantul trebuie să prezinte o copie a certificatului de acordare a etichetei ecologice a UE și/sau o copie a etichetei de pe ambalaj care atestă că aceasta a fost acordată în conformitate cu Decizia 2014/350/UE a Comisiei (5). În cazul în care se folosesc produse cu altă etichetă ISO de tipul I, solicitantul trebuie să prezinte o copie a certificatului de acordare a etichetei de tipul I și/sau o copie a etichetei de pe ambalaj.

         Criteriul O5 –   Eficiență energetică pentru aspiratoare (3 puncte)

      Acest criteriu acoperă doar aspiratoarele care intră în domeniul de aplicare al Regulamentului delegat (UE) nr. 665/2013 (6) al Comisie. Aspiratoarele cu apă, aspiratoarele cu apă și uscate, aspiratoarele robot, aspiratoarele industriale, centrale, cu baterii, precum și mașinile de lustruit pardoseala și aspiratoarele de exterior sunt excluse din domeniul de aplicare al acestui regulament.
      Cel puțin 40 % (rotunjit la cel mai apropiat număr întreg) dintre aspiratoarele deținute sau închiriate de solicitant și utilizate în cadrul prestării serviciilor de curățenie interioară cu eticheta ecologică a UE trebuie să se încadreze, la momentul cumpărării, în următoarele clase de eficiență energetică prevăzute în Regulamentul delegat (UE) nr. 665/2013:

                  —

                  Clasa A pentru aspiratoarele cumpărate înainte de 1 septembrie 2017;

                  —

                  Clasa A+ pentru aspiratoarele cumpărate după 1 septembrie 2017.

         Evaluare și verificare

      Solicitantul trebuie să prezinte documente care să demonstreze respectarea cerințelor privind clasa de eficiență energetică [de exemplu, o factură de cumpărare a aspiratorului și o fișă a produsului, astfel cum se prevede în anexa III la Regulamentul delegat (UE) nr. 665/2013], împreună cu o listă completă a aspiratoarelor utilizate pentru prestarea serviciilor cu eticheta ecologică a UE.

         Criteriul O6 –   Înregistrarea în EMAS sau certificarea ISO 14001 a prestatorului de servicii (până la 5 puncte)

      Solicitantul este înregistrat în sistemul de management de mediu și audit (EMAS) al Uniunii (5 puncte) sau este certificat conform standardului ISO 14001 (3 puncte).

         Evaluare și verificare

      Solicitantul trebuie să prezinte certificatul de înregistrare în EMAS sau certificatul ISO 14001 ca dovadă a respectării acestui criteriu.

         Criteriul O7 –   Gestionarea deșeurilor solide la amplasamentele unde sunt prestate serviciile de curățenie (2 puncte)

      Acest criteriu se aplică numai în cazul în care clienții solicitantului pun la dispoziție mijloacele necesare pentru ca personalul de curățenie să sorteze deșeurile în fluxurile de deșeuri solide relevante și numai pentru deșeurile solide generate în timpul prestării serviciilor de curățenie interioară cu eticheta ecologică a UE (de exemplu, ambalajele de unică folosință ale produselor de curățare, ambalajele consumabilelor) și pentru deșeurile solide pre-sortate (de exemplu, de către personalul clientului) la amplasamentele unde sunt prestate serviciile de curățenie.
      Personalul de curățenie sortează deșeurile solide generate în timpul prestării serviciilor și elimină deșeurile sortate și pre-sortate în containere adecvate din interiorul sau din vecinătatea amplasamentelor unde sunt prestate serviciile de curățenie. Acest lucru se realizează ori de câte ori clientul pune la dispoziție mijloacele necesare (de exemplu, containere pentru deșeuri pentru fluxuri de deșeuri solide diferite) pentru fluxurile de deșeuri sortate pentru a fi trimise spre tratare (de exemplu, reciclare, incinerare) sau trimise spre eliminare în conformitate cu practicile și instalațiile locale sau naționale de gestionare a deșeurilor și/sau cu contractele relevante cu serviciile de reciclare.

         Evaluare și verificare

      Solicitantul trebuie să prezinte o declarație de conformitate împreună cu o descriere a fluxurilor de deșeuri solide diferite acceptate de autoritățile locale și/sau contractele relevante cu serviciile de reciclare pentru fiecare amplasament în cauză unde sunt prestate serviciile de curățenie.

         Criteriul O8 –   Calitatea serviciului (până la 3 puncte)

      Solicitanții primesc 2 puncte dacă îndeplinesc cerințele prevăzute mai jos sau 3 puncte dacă dețin certificarea ISO 9001 sau certificarea conform standardului nordic INSTA 800.
      Solicitantul trebuie să desemneze un manager de servicii și să instituie proceduri pentru monitorizarea, evaluarea și îmbunătățirea calității serviciilor de curățenie, astfel cum se descrie mai jos. Managerul poate fi managerul instalației, un maistru, indiferent de gen, sau un coordonator desemnat să organizeze și să supravegheze curățenia.
      Solicitantul trebuie să instituie:

                  —

                  proceduri pentru monitorizarea, evaluarea și îmbunătățirea sarcinilor de curățenie realizate de solicitant (detaliate mai jos);

                  —

                  măsuri pentru îmbunătățirea calității serviciilor de curățenie, de exemplu pe baza răspunsurilor primite în sondajele privind satisfacția clientului.

            În plus, solicitantul trebuie să redacteze instrucțiuni scrise, semnate de echipa managerială a solicitantului, care să acopere sarcinile îndeplinite de serviciul de curățenie. Aceste instrucțiuni scrise trebuie să fie furnizate personalului de întreținere și puse la dispoziție pentru consultare la sediul solicitantului și/sau la locurile unde se prestează serviciile de curățenie.
      Aceste instrucțiuni de serviciu scrise trebuie să includă cel puțin următoarele:

                  —

                  descrierea sarcinii (de exemplu, curățenie în birouri, în spațiile sanitare, curățarea ferestrelor);

                  —

                  calitatea (de exemplu, nivelul de curățenie preconizat, listă de verificare standardizată);

                  —

                  frecvența (de exemplu, o dată pe săptămână);

                  —

                  obiectele care trebuie curățate (de exemplu, masă, scaun, chiuvetă);

                  —

                  metodele aplicabile (de exemplu, echipamentele și metoda utilizată pentru curățarea diverselor zone sau obiecte).

         Evaluare și verificare

      Solicitantul trebuie să prezinte certificatul ISO 9001 sau INSTA 800 sau o declarație de conformitate însoțită de:

                  —

                  un document de identificare a managerului responsabil pentru conformitatea cu acest criteriu (se poate utiliza o organigramă pentru a descrie structura organizatorică a solicitantului și pentru a identifica managerul);

                  —

                  documente ale întreprinderii care arată procedurile legate de calitatea serviciilor de curățenie. Notă: În cazul în care aceste proceduri sunt în conformitate cu cerințele standardului EN 13549 (servicii de curățenie, condiții și recomandări fundamentale pentru sistemele de evaluare a calității) și/sau un standard regional pentru managementul calității (de exemplu, INSTA 800: Calitatea serviciilor de curățenie – sistem de măsurare pentru evaluarea și aprecierea calității serviciilor de curățenie), solicitantul poate prezenta certificatul de conformitate;

                  —

                  instrucțiunile de serviciu scrise, semnate de echipa de conducere a solicitantului, care să acopere sarcinile de serviciu care fac parte din prestarea serviciilor.

         Criteriul O9 –   Parcul de vehicule deținute sau închiriate de solicitant (până la 5 puncte)

      Acest criteriu acoperă doar parcul de vehicule deținute și/sau închiriate de solicitant și utilizate pentru prestarea serviciilor de curățenie interioară cu eticheta ecologică a UE. Vehiculele pot include mașini cu propulsie umană (biciclete cargo), mașini cu propulsie umană asistate electric (biciclete cargo electrice), vehicule ușoare pentru pasageri și vehicule ușoare comerciale utilizate de manageri, de supraveghetori, de personalul de curățenie, de inspectori și de alte persoane care participă la unele aspecte legate de prestarea serviciilor de curățenie.
      Subcriteriul O9(a) acoperă vehiculele hibride, dar nu și vehiculele electrice.
      Subcriteriul O9(b) acoperă vehiculele cu emisii zero.
      Acest criteriu nu acoperă vehiculele private utilizate în cadrul prestării serviciilor.

         O9(a)   Vehicule care respectă normele europene de emisii Euro 6 (1 punct)

      Cel puțin 50 % (rotunjit la cel mai apropiat număr întreg) dintre vehiculele deținute sau închiriate de solicitant și utilizate în cadrul prestării serviciilor de curățenie interioară cu eticheta ecologică a UE trebuie să respecte norma europeană de emisii Euro 6 pentru vehicule ușoare pentru pasageri și pentru vehicule ușoare comerciale.

         Evaluare și verificare

      Solicitantul trebuie să prezinte documentele relevante care demonstrează ce vehicule sunt utilizate în cadrul prestării serviciilor de curățenie, faptul că acestea sunt deținute sau închiriate de solicitant și trebuie să indice vehiculele care respectă norma Euro 6. Se pot utiliza, ca dovadă a respectării acestei cerințe, certificatele de înmatriculare publice ale vehiculelor, împreună cu certificatul de conformitate.

         O9(b)   Vehiculele cu emisii zero (2 puncte)

      Cel puțin 10 % (rotunjit la cel mai apropiat număr întreg) dintre vehiculele deținute sau închiriate de solicitant și utilizate în cadrul prestării serviciilor de curățenie interioară cu eticheta ecologică a UE trebuie să fie vehicule cu emisii zero, astfel cum prevăd testele pe baza noului ciclu de conducere european descrise în Regulamentul (CE) nr. 715/2007 al Parlamentului European și al Consiliului (7), sau sunt mașini cu propulsie umană (biciclete cargo) sau mașini cu propulsie umană asistate electric (biciclete cargo electrice).

         Evaluare și verificare

      Solicitantul trebuie să prezinte documentele relevante care demonstrează ce vehicule sunt utilizate în cadrul prestării serviciilor de curățenie interioară cu eticheta ecologică a UE, faptul că acestea sunt deținute sau închiriate de solicitant și trebuie să indice care sunt vehiculele cu emisii zero. Se pot utiliza ca dovadă a respectării acestei dispoziții certificatele de înmatriculare publice ale vehiculelor, împreună cu documentația fabricantului care indică rezultatele testărilor efectuate pe baza noului ciclu de conducere european.

         O9(c)   Planul de transport al întreprinderii (2 puncte)

      Prestatorul trebuie să întocmească un plan de transport al întreprinderii pentru a reduce la minimum consumul de combustibil, pentru a prevedea un obiectiv de reducere a consumului de combustibil (pentru fiecare amplasament unde sunt prestate serviciile de curățenie) și pentru a ține evidențe anuale privind întreținerea pentru parcul de vehicule.

         Evaluare și verificare

      Solicitantul trebuie să prezinte o copie a planului de transport al întreprinderii, cel mai recent obiectiv de reducere a consumului de combustibil și evoluția consumului anual de combustibil pe baza numărului de amplasamente unde sunt prestate serviciile de curățenie. Solicitantul trebuie să prezinte o copie a planului de întreținere pentru parcul de vehicule. Se pot utiliza, ca dovadă a respectării acestei cerințe, registrele de reparații și întreținere ale vehiculelor.

         Criteriul O10 –   Eficiența mașinilor de spălat rufe deținute sau închiriate de solicitant (până la 4 puncte)

      Acest criteriu se aplică doar pentru mașinile de spălat deținute sau închiriate de solicitant, situate fie la sediul solicitantului, fie la amplasamentele unde sunt prestate serviciile de curățenie, pentru spălarea cârpelor, a mopurilor și a uniformelor personalului, utilizate în cadrul prestării serviciilor de curățenie interioară cu eticheta ecologică a UE.
      Subcriteriul O10(a) se aplică doar dacă se utilizează mașini de spălat de uz casnic care sunt acoperite de Regulamentul delegat (UE) nr. 1061/2010 al Comisiei (8), precum și de Regulamentul (UE) nr. 1015/2010 al Comisiei (9).

         O10(a):   Eticheta energetică (până la 2 puncte)

      Solicitantul primește puncte pe baza procentului (rotunjit la cel mai apropiat număr întreg) de mașini de spălat de uz casnic care respectă eticheta energetică a UE de clasa A++ sau A+++ pentru eficiență energetică în conformitate cu Regulamentul delegat (UE) nr. 1061/2010, după cum urmează:

                  —

                  cel puțin 50 % sunt mașini de clasă A++: 1 punct

                  —

                  cel puțin 90 % sunt mașini de clasă A++: 2 puncte

                  —

                  cel puțin 50 % sunt mașini de clasă A+++: 2 puncte

         O10(b):   Utilizarea eficientă a apei (2 puncte)

         Mașini de uz casnic: consumul de apă al mașinilor de spălat rufe de uz casnic, deținute sau închiriate de solicitant, trebuie să fie mai mic sau egal cu valorile de referință pentru consumul de apă stabilite în anexa IV la Regulamentul (UE) nr. 1015/2010. Valorile de referință sunt măsurate conform standardului EN 60456, folosind ciclul standard de spălare (programul pentru rufe din bumbac la 60 °C).

                  Subgrup de produse

                  Consumul de apă: [litri/ciclu]

                  Mașini de spălat rufe de uz casnic cu o capacitate nominală de 3 kg

                  39

                  Mașini de spălat rufe de uz casnic cu o capacitate nominală de 3,5 kg

                  39

                  Mașini de spălat rufe de uz casnic cu o capacitate nominală de 4,5 kg

                  40

                  Mașini de spălat rufe de uz casnic cu o capacitate nominală de 5 kg

                  39

                  Mașini de spălat rufe de uz casnic cu o capacitate nominală de 6 kg

                  37

                  Mașini de spălat rufe de uz casnic cu o capacitate nominală de 7 kg

                  43

                  Mașini de spălat rufe de uz casnic cu o capacitate nominală de 8 kg

                  56

            ȘI
      Mașini de spălat de uz comercial: consumul de apă al mașinilor de spălat de uz comercial, deținute sau închiriate de solicitant, este mai mic sau egal cu 7 l pe kg de rufe spălate.

         Evaluare și verificare

      Solicitantul trebuie să furnizeze date anuale (lista tuturor mașinilor de spălat de uz casnic deținute sau utilizate pentru spălarea cârpelor, a mopurilor și a uniformelor personalului utilizate în cadrul prestării serviciilor de curățenie interioară cu eticheta ecologică a UE) și documente care să indice clasa de eficiență energetică pentru mașinile de spălat rufe de uz casnic existente.
      Se pot prezenta, ca dovadă a respectării acestei cerințe, fișele de produs în conformitate cu anexa II la Regulamentul delegat (UE) nr. 1061/2010.
      În cazul în care documentele menționate mai sus nu sunt disponibile, conformitatea cu criteriul O10(b) poate fi demonstrată prin prezentarea documentelor privind consumul anual total de apă. În acest caz, se ia în considerare un număr total de 220 de cicluri standard de spălare pe an.

         Criteriul O11 –   Servicii cu etichetă ecologică și alte produse cu etichetă ecologică (până la 5 puncte)

      Acest criteriu se aplică pentru utilizarea de servicii și/sau de produse cu etichetă ecologică, definite ca servicii și/sau produse care nu sunt utilizate în mod direct în cadrul prestării serviciilor de curățenie interioară cu eticheta ecologică a UE, dar care sunt utilizate în sprijinul operațiunilor comerciale zilnice ale solicitantului. Acestea pot include, dar nu se limitează la servicii (de exemplu, spălarea rufelor și a mașinilor) externalizate de solicitant către o terță parte. Acestea pot acoperi produse ca detergenți de rufe, detergenți pentru mașini de spălat vase sau hârtie de copiat.

         O11(a)   Servicii cu etichetă ecologică (până la 2 puncte)

      100 % dintr-un tip de servicii se externalizează către un prestator care a primit eticheta ecologică a UE sau altă etichetă EN ISO 14024 de tipul I recunoscută în mod oficial la nivel național sau regional în statele membre pentru acele servicii (1 punct pentru fiecare serviciu, până la cel mult 2 puncte în total).

         O11(b)   Produse cu etichetă ecologică (până la 3 puncte)

      100 % din unitățile de produs dintr-un grup de produse au primit eticheta ecologică a UE sau altă etichetă EN ISO 14024 de tipul I recunoscută în mod oficial la nivel național sau regional în statele membre pentru acele servicii (0,5 puncte pentru fiecare grup de produse, până la cel mult 3 puncte în total).

         Notă: Produsele cu etichetă ecologică, cum sunt cârpele și mopurile, precum și consumabilele furnizate clienților în cadrul unui contract, nu intră în domeniul de aplicare al acestui criteriu. Pentru acest subcriteriu, un „grup de produse” se consideră a fi cel definit în criteriile de acordare a etichetei ecologice a UE sau în criteriile de acordare a altei etichete ISO de tipul I (de exemplu, „produse din hârtie”, „detergenți de rufe”, „produse textile”).

         Evaluare și verificare

                     O11(a)

                  Solicitantul trebuie să prezinte dovezile adecvate ale certificării conform unei etichete ISO de tipul I deținute de serviciul (serviciile) externalizat(e), împreună cu facturile relevante.

                     O11(b)

                  Solicitantul trebuie să prezinte date și documente (inclusiv facturile relevante) care să indice cantitățile produselor respective utilizate, precum și o copie a certificatului de acordare a etichetei ecologice a UE sau o copie a certificatului de acordare a etichetei ISO de tipul I și/sau o copie a etichetei de pe ambalaj.

         Criteriul O12 –   Consumabile și uscătoare electrice pentru mâini furnizate clientului (până la 3 puncte)

      Acest criteriu se aplică doar dacă solicitantul este responsabil pentru furnizarea consumabilelor care trebuie utilizate la amplasamentele unde sunt prestate serviciile de curățenie cel puțin în cadrul unui contract pentru servicii de curățenie cu eticheta ecologică a UE. Acest criteriu acoperă doar consumabilele și uscătoarele electrice pentru mâini furnizate în cadrul acestor contracte:

         O12(a)   Săpunuri pentru mâini (1 punct)
      Cel puțin 70 % dintre săpunurile pentru mâini, în funcție de volumul săpunurilor pentru mâini furnizate pe an, au primit eticheta ecologică a UE pentru produsele cosmetice care se îndepărtează prin clătire conform Deciziei 2014/893/UE a Comisiei (10) sau altă etichetă EN ISO 14024 de tipul I recunoscută în mod oficial la nivel național sau regional în statele membre.

         O12 (b)   Produse din hârtie(1 punct)
      Cel puțin 90 % dintre produsele din hârtie consumabile (igienă personală și hârtie absorbantă) din greutatea furnizată sau volumul furnizat pe an, după caz, au primit eticheta ecologică a UE pentru hârtia absorbantă conform Deciziei 2009/568/CE a Comisiei (11) sau altă etichetă EN ISO 14024 de tipul I recunoscută în mod oficial la nivel național sau regional în statele membre.

         O12(c)   Role de prosoape din material textil (1 punct)
      Cel puțin 50 % dintre rolele de prosoape din material textil, în funcție de numărul de role furnizate pe an, au primit eticheta ecologică a UE pentru produse textile conform Deciziei 2014/350/UE sau altă etichetă EN ISO 14024 de tipul I pentru produse textile sau prosoape din pânză furnizate în distribuitoare pentru prosoape, recunoscută în mod oficial la nivel național sau regional în statele membre.

         O12(d)   Uscătoare electrice pentru mâini (1 punct)
      Toate uscătoarele electrice pentru mâini furnizate și întreținute de solicitant au senzori de proximitate sau au primit o etichetă EN ISO 14024 de tipul I recunoscută în mod oficial la nivel național sau regional în statele membre.

         Evaluare și verificare

      Solicitantul trebuie să indice, pentru fiecare contract de servicii cu eticheta ecologică a UE, dacă acestea includ sau nu furnizarea de consumabile, date anuale (denumirea comercială și greutatea, volumul sau numărul de bucăți) și documente (inclusiv facturile relevante sau inventare la fața locului) care să indice consumabilele furnizate. În cazul în care se utilizează produse cu eticheta ecologică a UE, solicitantul trebuie să prezinte o copie a certificatului de acordare a etichetei ecologice a UE și/sau o copie a etichetei de pe ambalaj care atestă că aceasta a fost acordată, după caz, în conformitate cu:

                  —

                  Decizia 2014/893/UE;

                  —

                  Decizia 2009/568/CE;

                  —

                  Decizia 2014/350/UE.

            În cazul în care se folosesc produse cu altă etichetă ISO de tipul I, solicitantul trebuie să prezinte o copie a certificatului de acordare a etichetei de tipul I și/sau o copie a etichetei de pe ambalaj.
      Pentru uscătoarele electrice pentru mâini, solicitantul trebuie să prezinte documente care să demonstreze modul în care sunt îndeplinite cerințele (de exemplu, eticheta de pe ambalaj sau informații tehnice care să demonstreze existența unui certificat de acordare a unei etichete ISO de tipul I sau prezența senzorilor de proximitate).

         (1)  Regulamentul (CE) nr. 765/2008 al Parlamentului European și al Consiliului din 9 iulie 2008 de stabilire a cerințelor de acreditare și de supraveghere a pieței în ceea ce privește comercializarea produselor și de abrogare a Regulamentului (CEE) nr. 339/93 (JO L 218, 13.8.2008, p. 30).

         (2)  Regulamentul (CE) nr. 1221/2009 al Parlamentului European și al Consiliului din 25 noiembrie 2009 privind participarea voluntară a organizațiilor la un sistem comunitar de management de mediu și audit (EMAS) și de abrogare a Regulamentului (CE) nr. 761/2001 și a Deciziilor 2001/681/CE și 2006/193/CE ale Comisiei (JO L 342, 22.12.2009, p. 1).

         (3)  Decizia (UE) 2017/1217 a Comisiei din 23 iunie 2017 de stabilire a criteriilor de acordare a etichetei ecologice a UE pentru produsele de curățare pentru suprafețe dure (JO L 180, 12.7.2017, p. 45).

         (4)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

         (5)  Decizia 2014/350/UE a Comisiei din 5 iunie 2014 de stabilire a criteriilor ecologice de acordare a etichetei ecologice a UE pentru produsele textile (JO L 174, 13.6.2014, p. 45).

         (6)  Regulamentul delegat (UE) nr. 665/2013 al Comisiei din 3 mai 2013 de completare a Directivei 2010/30/UE a Parlamentului European și a Consiliului în ceea ce privește etichetarea energetică a aspiratoarelor (JO L 192, 13.7.2013, p. 1).

         (7)  Regulamentul (CE) nr. 715/2007 al Parlamentului European și al Consiliului din 20 iunie 2007 privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (JO L 171, 29.6.2007, p. 1).

         (8)  Regulamentul delegat (UE) nr. 1061/2010 al Comisiei din 28 septembrie 2010 de completare a Directivei 2010/30/UE a Parlamentului European și a Consiliului cu privire la cerințele de etichetare energetică aplicabile mașinilor de spălat rufe de uz casnic (JO L 314, 30.11.2010, p. 47).

         (9)  Regulamentul (UE) nr. 1015/2010 al Comisiei din 10 noiembrie 2010 de implementare a Directivei 2009/125/CE a Parlamentului European și a Consiliului cu privire la cerințele de proiectare ecologică aplicabile mașinilor de spălat rufe de uz casnic (JO L 293, 11.11.2010, p. 21).

         (10)  Decizia 2014/893/UE a Comisiei din 9 decembrie 2014 de stabilire a criteriilor ecologice de acordare a etichetei ecologice a UE pentru produsele cosmetice care se îndepărtează prin clătire (JO L 354, 11.12.2014, p. 47).

         (11)  Decizia 2009/568/CE a Comisiei din 9 iulie 2009 de stabilire a criteriilor ecologice de acordare a etichetei ecologice comunitare pentru hârtia absorbantă (JO L 197, 29.7.2009, p. 87).


title: Decizia (UE) 2018/845 a Parlamentului European și a Consiliului din 30 mai 2018 privind mobilizarea Fondului european de ajustare la globalizare (EGF/2018/000 TA 2018 – Asistență tehnică la inițiativa Comisiei)

text:
               8.6.2018

               RO

               Jurnalul Oficial al Uniunii Europene

               L 144/1

         DECIZIA (UE) 2018/845 A PARLAMENTULUI EUROPEAN ȘI A CONSILIULUI
   din 30 mai 2018
   privind mobilizarea Fondului european de ajustare la globalizare (EGF/2018/000 TA 2018 – Asistență tehnică la inițiativa Comisiei)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014 – 2020) și de abrogare a Regulamentului (CE) nr. 1927/2006 (1), în special articolul 11 alineatul (2),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară o activitate independentă a căror activitate a încetat ca urmare a modificărilor structurale majore intervenite în practicile comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, precum și să le ofere asistență în vederea reintegrării pe piața muncii.

               (2)

               FEG nu trebuie să depășească un cuantum anual maxim de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului (3).

               (3)

               Regulamentul (UE) nr. 1309/2013 prevede că, la inițiativa Comisiei, un maxim de 0,5 % din cuantumul anual maxim al FEG se poate utiliza în fiecare an pentru asistența tehnică.

               (4)

               În consecință, FEG ar trebui mobilizat pentru a pune la dispoziție cuantumul de 345 000 EUR pentru asistență tehnică la inițiativa Comisiei,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2018, se mobilizează Fondul european de ajustare la globalizare pentru alocarea cuantumului de 345 000 EUR sub formă de credite de angajament și credite de plată.
   Articolul 2
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Strasbourg, 30 mai 2018.

            Pentru Parlamentul European

            Președintele

         A. TAJANI

            Pentru Consiliu

            Președintele

         L. PAVLOVA

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: Decizia (UE) 2018/846 a Parlamentului European și a Consiliului din 30 mai 2018 privind mobilizarea Fondului de solidaritate al Uniunii Europene în vederea furnizării de asistență Greciei, Spaniei, Franței și Portugaliei

text:
               8.6.2018

               RO

               Jurnalul Oficial al Uniunii Europene

               L 144/3

         DECIZIA (UE) 2018/846 A PARLAMENTULUI EUROPEAN ȘI A CONSILIULUI
   din 30 mai 2018
   privind mobilizarea Fondului de solidaritate al Uniunii Europene în vederea furnizării de asistență Greciei, Spaniei, Franței și Portugaliei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (1), în special articolul 4 alineatul (3),
   având în vedere Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 11,
   având în vedere propunerea Comisiei Europene,
   întrucât:

               (1)

               Obiectivul Fondului de solidaritate al Uniunii Europene („fondul”) este de a-i permite Uniunii să răspundă într-un mod rapid, eficient și flexibil situațiilor de urgență pentru a-și manifesta solidaritatea față de populația din regiunile afectate de catastrofe naturale.

               (2)

               Fondul nu depășește o valoare anuală maximă de 500 000 000 EUR (la prețurile din 2011), astfel cum se prevede la articolul 10 din Regulamentul (UE, Euratom) nr. 1311/2013 al Consiliului (3).

               (3)

               La 1 septembrie 2017, Grecia a prezentat o cerere de mobilizare a fondului, în urma cutremurului care a afectat insula Lesbos din Egeea de Nord la 12 iunie 2017.

               (4)

               La 22 decembrie 2017, Spania a prezentat o cerere de mobilizare a fondului, în urma incendiilor puternice în regiunea Galicia din nord-vestul Spaniei între 10 și 17 octombrie 2017.

               (5)

               La 27 noiembrie 2017, Franța a prezentat o cerere de mobilizare a fondului, în urma uraganului Irma care a traversat insula Saint Martin la 5 și 6 septembrie 2017 și a uraganului Maria care a lovit Guadelupa la 18 și 19 septembrie 2017.

               (6)

               La 17 iulie 2017, Portugalia a prezentat cererea inițială pentru o contribuție din fond, în urma unor incendii grave care au izbucnit la 17 iunie 2017. Între iunie și octombrie 2017 Portugalia a fost însă lovită din nou de incendii grave, în urma cărora a transmis actualizări ale cererii sale, la 13 octombrie 2017 și încă o dată la 14 decembrie 2017, inclusiv o estimare revizuită a valorii cumulate a daunelor provocate de incendii între iunie și octombrie 2017.

               (7)

               Cererile prezentate de Grecia, Spania, Franța și Portugalia îndeplinesc condițiile de acordare a unei contribuții financiare din fond, astfel cum se prevede la articolul 4 din Regulamentul (UE) nr. 2012/2002.

               (8)

               Prin urmare, fondul ar trebui să fie mobilizat pentru a se acorda o contribuție financiară Greciei, Franței, Portugaliei și Spaniei.

               (9)

               Pentru a se reduce la minimum perioada necesară pentru mobilizarea fondului, prezenta decizie ar trebui să se aplice de la data adoptării sale,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii pentru exercițiul financiar 2018, se mobilizează sumele de 1 359 119 EUR pentru Grecia, 3 228 675 EUR pentru Spania, 48 906 025 EUR pentru Franța și 50 673 132 EUR pentru Portugalia din Fondul de solidaritate al Uniunii Europene, sub formă de credite de angajament și credite de plată.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică din 30 mai 2018.

      Adoptată la Strasbourg, 30 mai 2018.

            Pentru Parlamentul European

            Președintele

         A. TAJANI

            Pentru Consiliu

            Președintele

         L. PAVLOVA

      (1)  JO L 311, 14.11.2002, p. 3.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).